VDSS sklep Psp 427/2011
Sodna praksa Višjega delovnega in socialnega sodišča, 2011-12-22

SOCIALNO ZAVAROVANJE - CIVILNO PROCESNO PRAVO

pritožba zoper sklep sodišča druge stopnje

Pritožba zoper sklep sodišča druge stopnje ni dovoljena, tako da se zavrže.

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom pritožbi tožnika z dne 21. 9. 2011 vloženo zoper sodbo (sklep) Višjega delovnega in socialnega sodišča opr. št. Psp 226/2011 z dne 7. 7. 2011, kot nedovoljeno zavrglo.

Zoper sklep je pritožbo vložil tožnik, smiselno zaradi nepopolne ugotovitve dejanskega stanja in nepravilne uporabe materialnega prava. Navaja, da je leta 2004 dopolnil 65 let starosti in je decembra istega leta vložil zahtevo za starostno pokojnino v Sloveniji, leto kasneje pa tudi v Bosni in Hercegovini. Po zakonu v Sloveniji ni imel dovolj delovne dobe (v Sloveniji 15 let, v BiH 20 let). Pričakoval je sporazum med obema državama, ki bi razrešil to zadevo. Obe državi sta v letu 2007 podpisali sporazum, ki je bil ratificiran v letu 2008. Želi odgovor na vprašanje, zakaj ne more pridobiti pokojnine ob dopolnitvi 65 let starosti, temveč le tedaj, ko je sporazum ratificiran. V BiH je pridobil pravico do pokojnine od dneva, ko je vložil zahtevo, skladno s sporazumom. Julija 2008 je izpolnil formular kot novi zahtevek za priznanje pokojnine. Priznano ima pokojnino v višini 60 % pokojninske osnove, čeprav je bil ta odstotek v letu 2004 višji. Pričakuje, da bo ta odločba dokončna in da bo lahko nadaljeval postopek.

Zoper odločbe sodišč, to je zoper sodbe in sklepe, imajo stranke, ki se z njimi ne strinjajo, možnost vložiti pravna sredstva le, če zakon tako določa in v primeru, ko zakon omogoča vložitev pravnega sredstva, le tista pravna sredstva, ki jih zakon določa.

Pritožba je redno, suspenzivno, devolutivno in postransko pravno sredstvo, ki jo imajo stranke pravico vložiti zoper sodno odločbo sodišča prve stopnje. Zakon o pravdnem postopku (Ur. l. RS, št. 26/99 s spremembami, v nadaljevanju ZPP) v 343. členu jasno določa, da se smejo stranke pritožiti v predpisanem roku zoper sodno odločbo, izdano na prvi stopnji. Gleda na takšno določbo torej zoper sodno odločbo sodišča druge stopnje, pritožba ni dovoljena.

Ob formalnem preizkusu pritožbe, je zato sodišče prve stopnje tožnikovo pritožbo vloženo zoper sklep Višjega delovnega in socialnega sodišča opr. št. Psp 226/2011 z dne 7. 7. 2011, skladno s 1. odstavkom 343. člena ZPP, kot nedovoljeno zavrglo. Sodišče prve stopnje zadeve vsebinsko ni obravnavalo. Pritožbene navedbe, ki se nanašajo na vsebinsko obravnavanje zadeve in na vprašanje, zakaj tožniku ni pokojnina v Sloveniji priznana na podlagi 15 let pokojninske dobe in ob dopolnjeni starosti 65 let, so za pritožbeno rešitev zadeve irelevantne in neupoštevne.

Ker je pritožbeno sodišče po preizkusu zadeve skladno z 2. odstavkom 350. člena ZPP ugotovilo, da je sodišče prve stopnje popolno ugotovilo dejansko stanje in na podlagi ugotovljenega dejanskega stanja pravilno uporabilo materialno oziroma procesno pravo, v postopku pa tudi ni prišlo do absolutnih bistvenih kršitev določb ZPP, je tožnikovo pritožbo kot neutemeljeno zavrnilo in potrdilo sklep sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.